作者:皎然
標題:哭吳縣房聳明府
內容:仁人邁厚德，可謂名實全。撫跡若疏曠，會心極精研。履危節詎屈，著論識不偏。恨以榮級淺，嘉猷未及宣。伊人期遠大，志業難比肩。昭世既合併，吾君藉陶甄。奈何明明理，與善徒空詮。徵教或稽聖，窮源反問天。一官自吳邑，六翮委江壖。始是牽絲日，翻成撤瑟年。金膏果不就，玉佩長此捐。倚伏信冥昧，夭修驚後先。安知忘情子，愛網素已褰。為有深仁感，遂令真性遷。心悲空林下，淚灑秋景前。夫子寡兄弟，撫孤傷藐然。傾雲為慘結，吊鶴共聯翩。割念命歸駕，訣詞向空筵。樹桃陰始合，愛客位常懸。幡然遠行時，崇望歸朝旋。悟茲歡宴隔，哀被歲月延。書帶變芳草，履痕移綠錢。冥期儻可逢，生盡會無緣。幸願示因業，代君運精專。相思轉寂寞，獨往西林泉。欲見故人心，時閱所贈篇。素高陶靖節，今重楚先賢。芳躅將遺愛，可為終古傳。